Il-Ħamis, 16 ta' Marzu Lanqas aptit nidħol fis-sodda m'għandi, għax żgur li se nagħmel lejl nitqalleb wara li llejla smajt lil Mario De Marco, li suppost huwa viċi kap u allura suppost li qiegħed jiġbed ħabel wieħed ma' Simon tagħna. Imma l-impressjoni li tani żgur li mhux jiġbdu l-istess ħabel daqskemm għamilha ċara li mhu veru xejn li Simon kien qallu biex jaqta' kull rabta ma' tas-Seabank jew jirriżenja. Ma nafx kif se tispiċċa l-biċċa. Nispera li ma joqogħdux jgħajru lil xulxin giddibin. Kollu tort ta' dik tal-Bidnija għax lil Mario ma taħmlux, kif ma kinitx taħmel anke lil missieru. Il-Ġimgħa, 17 ta' Marzu X'beżżul man! Kont beħsiebni li nqatta' ġurnata buzz ma' sħabi tal-Kunsill Lokali ta' San Ġiljan u f'Jum San Patrizju ninsa għalkollox lil Simon, lil Mario, lil dik tal-Bidnija, u lil kulħadd. Imma l-Qorti għaxqithielna għax sfrattatilna kollox. Mhux għax ma xrobtx erba' fliexken birra. Ħadt ingħid. Tant ħadt li meta kont qed nisma' lil Mario De Marco jitkellem fuq in-NET fhimtu li kien qiegħed jikkontradixxi dak li qal ilbieraħ. Bilfors li kont xi ftit xurban biex fhimtu hekk. Hu x'inhu, illum se norqod raqda sew. Viva San Patrizju! Is-Sibt, 18 ta' Marzu Għall-erwieħ! Simon tagħna llum qalilna li huwa u Mario De Marco għamlu paċi u li mil-lum 'il quddiem se jkunu spalla ma' spalla u id f'id. U qalilna wkoll li m'għandna l-ebda inkwiet u lkoll kemm aħna magħqudin. Ovvjament dan ifisser li Simon tagħna ftiehem ma' dik tal-Bidnija u ma' Salvu Mallia biex ma jibqgħux jiktbu kontra Mario. Nispera li jonorawh il-ftehim għax inkella malajr nerġgħu koppi, għalkemm dawn it-tnejn jgħidu li ħadd ma jagħlqilhom ħalqhom. Imma l-aqwa li Simon tagħna qalilna li aħna magħqudin. Għax għandna lil Simon magħna, aħna magħqudin..... Il-Ħadd, 19 ta' Marzu Mhux minnu li Joseph Muscat igawdi fiduċja aktar minn Simon tagħna. Mhux billi jgħidu s-surveys tal-Maltatoday u Ġorġ tal-ħanut ta' ħdejna. Jgħidu x'jgħidu dawn it-tnejn, jien nibqa' nemmen dak li jgħidilna Simon tagħna. U għax nemmen lil Simon tagħna, tgħidx kemm qbiżt u fraħt waħdi llum meta fuq ir-radju smajtu jgħid li kulħadd qata' qalbu minn Joseph Muscat. Ara kemm se naqbeż u nifraħ bħal daż-żmien sena meta nirbħu l-elezzjoni. Viva Simon! Viva Simon! It-Tnejn, 20 ta' Marzu Xi ħlew! Kemm tħobbu Rosette Thake lil Simon tagħna! X'sorpriża tatu llum fil-birthday tiegħu. Verament iggustajthom, hi tiftaħlu l-bieb u hu dieħel fis-sala fejn sab lill-ħaddiema kollha tal-istamperija jistennewh. Kemm xtaqt kont hemm. Kieku kont inkun l-aktar wieħed li ngħajjat Happy Birthday to you, happy birthday to you, happy birthday to Simon tagħna, happy birthday to you. Min jaf x'party se nagħmlulu s-sena d-dieħla meta jkun prim ministru! U Kastilja nagħmluhulu, mhux l-istamperija. Nispera li mhix ħolma biss! It-Tlieta, 21 ta' Marzu Fil-ħanut ta' Ġorġ ta' ħdejna kulħadd kelma waħda. Ħadd ma seta' jifhem kif fl-ewwel jum tar-Rebbiegħa t-temp kien tant ikrah b'xita kontinwa u riħ qawwi l-ġurnata kollha. Meta għedtilhom li dak kien riħ tal-bidla li se jwassalna għal Rebbiegħa ġdida, Ġorġ xejn ma ħa gost, għax qalli ma jridx diskors fuq politika fil-ħanut tiegħu. Imma l-aktar li dejjaqni kien il-kumment ta' Christina li qaltli biex ma nkomplix noħlom. Qalbhom żgħira wisq dawn in-nies, mhux bħal Simon tagħna! L-Erbgħa, 22 ta' Marzu Mhux billi qagħad jiftaħar Joseph Muscat bl-investiment li, skont hu, se jwassal biex ikollna korsa taż-żwiemel ġdida u ma nafx xiex iżjed fil-Marsa. M'għandi l-ebda dubju li dan il-ftaħir ma jdumx ma jtirlu mar-riħ, għax malli janalizzah Simon tagħna, xi bużillis se jsiblu żgur. Simon tagħna tant huwa għaref li f'kull investiment li sar f'dawn l-aħħar erba' snin sab xi ħaga ħażina, kemm jekk hi l-Università f'Wied il-Għajn, kemm jekk huma l-isptarijiet, u issa l-proġett tal-grupp db. Insomma fil-proġetti kollha Simon tagħna sab xi jmaqdar. Kulma rridu nistennew ftit jiem.